*Mediemelding fra Lyngdal kommune:*

Kommunen stenger Facebook

**Lyngdal kommune benytter ikke lenger Facebook som supplerende informasjonskanal. Siste melding er nå lagt ut til de drøyt 5100 som følger kommunens FB-side. Den meldingen handler om hvordan kommunen informerer.**

I disse dager distribueres det en informasjonsbrosjyre rundt til alle husstander i Lyngdal kommune. Den publikasjonen handler om hvor og hvordan kommunen informerer. Om hvilke kanaler som benyttes, og hvor publikum finner dem. Både de digitale og de fysiske. I denne brosjyren informeres det også om at Lyngdal kommune avvikler sin Facebook-side.

– Det er summen av flere faktorer som gjør at vi nå hopper av Facebook. Den skjerpede personvern-problematikken er én del av dette bildet. I tillegg erfarer vi svært liten nytte-effekt av Facebook som promoteringskanal for kommunens hjemmeside, som jo har vært hovedformålet vårt med å være på Facebook, sier kommunalsjef for Organisasjon og utvikling i Lyngdal kommune, Ronny Bjørnevåg.

For snart ett år siden valgte kommunen å stenge kommentarfeltet på Facebook-siden. Siden da har det ligget i kortene at neste steg ville være å legge ned siden.

Lyngdal kommune viser blant annet til [Datatilsynets beslutning](https://www.datatilsynet.no/aktuelt/aktuelle-nyheter-2021/datatilsynet-velger-a-ikke-bruke-facebook/) høsten 2021 om å ikke bruke Facebook i sitt kommunikasjonsarbeid. Nettopp grunnet risikoen knyttet til personvernkonsekvensene.

– Kommunen har ingen kontroll med hvordan Facebook velger å lagre og mellomlagre personopplysninger, samt hvordan Facebook velger å dele personopplysninger med søsterselskaper og andre nasjonale og globale aktører, sier kommunalsjefen.

En annen vesentlig problemstilling er at man på Facebook og andre sosiale medier er underlagt den enkelte plattforms publiseringsregler. Eller sagt på en mer folkelig måte: Man er ikke «herre i eget hus».

**Prioriterer hjemmesiden**

– Lyngdal kommunes hovedkanal for informasjon er hjemmesiden vår, og det er hit vi ønsker publikum skal komme. Kommunen har også begrenset med ressurser til å kunne drifte flere kommunikasjonsplattformer. Vår prioriterte oppgave på dette området er å gjøre kommune-portalen best mulig. Nylig har vi også redesignet hjemmesiden vår for å gjøre den enda mer aktuell og brukervennlig, sier Ronny Bjørnevåg.

Selv om kommunens hovedside på Facebook nå er avviklet, har noen kommunale virksomheter konkludert med at de fortsatt ønsker å være til stede på Facebook og andre sosiale plattformer. Grunnet kunde- og markedshensyn. Herunder kultur, kino, bibliotek, barnehager, frivilligsentralen og BUA. Det er imidlertid da gjort grep for å minimere risikoen for misbruk, netthets og brudd på personvernreglene. Alle kommunale virksomheter i Lyngdal har gjennomført risikoanalyser knyttet til bruken av sosiale medier.

Lyngdal kommune er ikke kjent med andre kommuner som har gjort tilsvarende grep, men er blitt kontaktet av flere kommuner som over tid har lagt merke til og fulgt med på de risikoreduserende tiltakene Lyngdal har gjort knyttet til bruken av sosiale medier. Det er tydelig at mange andre kommuner nå er i en lignende prosess.

# Kontaktperson

For ytterligere spørsmål kontaktes:

* Ronny Bjørnevåg, kommunalsjef Organisasjon og utvikling  
  Telefon 945 06 062 – epost [Ronny.Bjornevag@lyngdal.kommune.no](mailto:Ronny.Bjornevag@lyngdal.kommune.no)

Med vennlig hilsen   
**Ole Åsmund Brattfjord, rådgiver kommunikasjon**

Mobil: +47 901 31 726  
Lyngdal mandag 20. mars 2023

**Vedlagte bilde kan brukes fritt til redaksjonell omtale av denne pressemeldingen.**

**Forslag til billedtekst:**

Takk for følget: Lyngdal kommune har nå lagt ned sin hovedside på Facebook. Kommunalsjef for Organisasjon og utvikling, Ronny Bjørnevåg, sier kommunikasjonsavdelingen nå utelukkende skal prioritere kommunens egen hjemmeside, hovedkanalen for informasjon ut til publikum. På skjermen i bakgrunnen ses den nye, nylig lanserte hjemmesiden.  
Foto: Ole Åsmund Brattfjord, Lyngdal kommune